-Բոլորին հայտնի է, որ մարզպետի պաշտոնում նշանակվելուց անմիջապես հետո իմ նախաձեռնությամբ ստեղծվեց «Սյունիքի զարգացման և ներդրման հիմնադրամը», որի նպատակն է մասնավոր միջոցների ներգրավմամբ լուծում տալ մարզում առկա խնդիրներին: Հիմնադրամի միջոցներով իրականացվում են կրթության, առողջապահության, քաղաքաշինության, սոցիալական ապահովության ոլորտներում ամենատարբեր ծրագրեր, կառուցվել է գերժամանակակից կինոթատրոն, «Զանգեզուրի պղնձամոլիբդենային կոմբինատի» հետ համատեղ վերակառուցվում է մարզի զարգացման համար գերկարևոր նշանակություն ունեցող Կապանի օդանավակայանը, սուբսիդավորվում է հասարակական տրանսպորտը և այսպես շարունակ։ Եթե խոսենք թվերով, ապա այս կարճ ժամանակահատվածում հիմնադրամի միջոցներով մարզի զարգացմանը շուրջ 500 միլիոն դրամ է ուղղվել։ Կրկին նշեմ, որ այս միջոցները ձևավորվել են բացառապես մասնավոր սեկտորի կողմից, հիմնական դոնոր է հանդիսացել «Զանգեզուրի պղնձամոլիբդենային կոմբինատը», ինչպես նաև այն մեր գործընկերները, ովքեր սրտացավ են Սյունիքի ապագայի հանդեպ, և վստահելով մեր թիմին, ունենում են իրենց ներդնումը։ Մեր ներկայությունը կառավարությունում իրենց համար հանդիսացել է երաշխիք, ինչը անխոս խիստ պարտավորեցնող է։